Pääesikunta (Suomen puolustusvoimat)

Pääesikunta (lyhenne PE; ruots. Huvudstaben, eng. Defence Command Finland) on Suomen puolustusvoimien komentajan johtoesikunta. Se on strategis-operatiivisen tason esikunta, jonka ydintehtävänä on toimia johtoesikuntana koko Puolustusvoimia koskevissa asioissa ja erityisesti puolustushaarojen yhdistetyn käytön suunnittelussa ja johtamisessa. Tammikuun alusta 2008 lähtien puolustusvoimain komentajan suoranaisessa johdossa on Pääesikunnan lisäksi ollut kolme itsenäistä puolustushaaraesikuntaa: Maavoimien esikunta Mikkelissä, Merivoimien esikunta Turussa ja Ilmavoimien esikunta Tikkakoskella. Lisäksi alaisuuteen kuuluu Maanpuolustuskorkeakoulu. Pääesikunta on keskushallintoviranomainen. Sen toimitilat sijaitsevat Helsingissä Kaartin kasarmin korttelissa Kasarmitorin vieressä. Pääesikunnan organisaatiota johtaa pääesikunnan päällikkö. Pääesikunnan organisaatio Pääesikuntaa johtaa pääesikunnan päällikkö, jonka alaisuuteen kuuluvat Puolustusvoimien strategiapäällikkö, Puolustusvoimien sotatalouspäällikkö, Puolustusvoimien operaatiopäällikkö ja Puolustusvoimien henkilöstöpäällikkö. Pääesikunnan päällikkönä toimii kenraaliluutnantti Vesa Virtanen. Esikunnan henkilöstökokoonpanoon kuuluu noin 400 henkilöä. Pääesikunta jakautuu 10 osastoon, kansliaan sekä sisäiseen tarkastusyksikköön. Pääesikunnan osastot ovat: Henkilöstöosasto (HENKOS / J1) Tiedusteluosasto (TIEDOS / J2) Operatiivinen osasto (OPOS / J3) Logistiikkaosasto (LOGOS / J4/J10) Suunnitteluosasto (SUUNNOS / J5/J8) Johtamisjärjestelmäosasto (JOJÄOS / J6) Koulutusosasto (KOULOS / J7) Oikeudellinen osasto (OIKOS / J9) Viestintäosasto (VIESTINTÄOS) Teknillinen tarkastusosasto (TEKNTARKOS) Pääesikunnan rakennetta uudistettiin myös 1. tammikuuta 2007 alkaen. Keskeinen osa uudistusta olivat Pääesikunnassa olleen alaesikuntarakenteen poistaminen, osastojen määrän puolittaminen, Maavoimaesikunnan lakkauttaminen osana Pääesikuntaa sekä Maavoimien esikunnan perustaminen Mikkeliin 1. tammikuuta 2008 alkaen. Pääesikunnasta vuoden 2007 alussa poistetut alaesikunnat ovat Henkilöstöesikunta (HlöstöE), Operaatioesikunta (OperE), Huoltoesikunta (HE) sekä Maavoimaesikunta (MaavE, muista alaesikunnista poiketen vuoden 2008 alussa). Pääesikunnan alaiset laitokset Pääesikunnan alaisia laitoksia 1. tammikuuta 2015 alkaen ovat: Puolustusvoimien johtamisjärjestelmäkeskus (PVJJK) Puolustusvoimien logistiikkalaitos (PVLOGL) Puolustusvoimien palvelukeskus (PVPALVK) Puolustusvoimien tutkimuslaitos (PVTUTKL) Puolustusvoimien tiedustelulaitos (PVTIEDL) Entisiä pääesikunnan alaisia laitoksia: Puolustusvoimien ruokahuollon palvelukeskus (PURU): Pääesikunnan alainen vuoden 2011 loppuun eli lakkauttamiseensa asti, nykyisin Leijona Catering Oy Puolustusvoimien koulutuksen kehittämiskeskus (PVKK): Pääesikunnan alainen vuodesta 1996 aina yhdistämiseen Maanpuolustuskorkeakouluun (MPKK) 1.1.2006 saakka. Historia Pääesikunnan juuret ulottuvat itsenäisen Suomen puolustusvoimien perustamiseen eli vuoteen 1918. Suomen sisällissodassa tasavallan joukkojen ylipäällikön, kenraali Gustaf Mannerheimin johtoesikuntana oli Päämaja, joka toimi Vaasassa. Sodan jälkeen nimitykseksi tuli Esikunta ja myöhemmin Yleisesikunta sijoituspaikkanaan Helsinki. Lokakuun 1939 liikekannallepanossa Yleisesikunnasta muodostettiin 18. lokakuuta 1939 Päämaja Mikkeliin. Talvisodan jälkeen Päämaja jatkoi toimintaansa vielä muutamia kuukausia, kunnes se 16. syyskuuta 1940 muutettiin Puolustusvoimain pääesikunnaksi, joka oli Puolustusvoimien ylin johtoesikunta niin sanotun välirauhan aikana vuosina 1940–1941. Sijoituspaikkana oli edelleen suurimmalta osalta Mikkeli. Seuraava merkittävä muutos oli Päämajan perustaminen uudelleen 18. kesäkuuta 1941 uuden sodan alkaessa näyttää väistämättömältä. Päämaja toimi 4. joulukuuta 1944 saakka, jolloin tuli voimaan puolustusvoimien rauhanajan kokoonpano Moskovan välirauhansopimuksen (19. syyskuuta 1944) mukaisesti. Ylimmän johdon osalta siirtyminen rauhanaikaiseen kokoonpanoon tarkoitti sodanaikaisen Päämajan muuttumista jälleen Puolustusvoimain pääesikunnaksi (Pv.PE), mutta toimipaikka oli vielä pääosin Mikkeli heinäkuulle 1945 saakka, jolloin loputkin Pv.PE:n osat siirrettiin Helsinkiin. Nimi lyhennettiin nykyiseen Pääesikunta-muotoon Puolustusvoimien organisaatiouudistuksen yhteydessä joulukuussa 1952. Kenraalikunta Valtaosa suomalaisista kenraaleista ja amiraaleista palvelee Pääesikunnassa. Suomalaiseen kenraalikuntaan kuuluu 33 aktiivipalveluksessa olevaa kenraalia ja amiraalia. Pääesikunta Kenraali Janne Jaakkola, Puolustusvoimain komentaja Kenraaliluutnantti Vesa Virtanen, Pääesikunnan päällikkö Kenraaliluutnantti Jari Mikkonen, Puolustusvoimien sotatalouspäällikkö Kenraaliluutnantti Kari Nisula, Puolustusvoimien operaatiopäällikkö Kenraalimajuri Sami Nurmi, Puolustusvoimien strategiapäällikkö Kenraalimajuri Rami Saari, Puolustusvoimien henkilöstöpäällikkö Lippueamiraali Jukka Anteroinen, Pääesikunnan suunnittelupäällikkö Prikaatikenraali Aki Heikkinen, Pääesikunnan valmiuspäällikkö Kenraalimajuri Jarmo Vähätiitto, Pääesikunnan johtamisjärjestelmäpäällikkö Prikaatikenraali Jyri Raitasalo, Pääesikunnan logistiikkapäällikkö Prikaatikenraali Vesa Valtonen, Pääesikunnan komentopäällikkö Lääkintäprikaatikenraali Tuomo Leino, Puolustusvoimien ylilääkäri Kenttäpiispa Jukka Pekka Asikainen Prikaatikenraali Manu Tuominen, Pääesikunnan koulutuspäällikkö Prikaatikenraali Pekka Turunen, Pääesikunnan tiedustelupäällikkö Prikaatikenraali Jami Virta, Pääesikunnan hallintopäällikkö Prikaatikenraali Jaro Kesänen, Maanpuolustuskorkeakoulun rehtori Kenraalimajuri Tero Ylitalo, Puolustusvoimien logistiikkalaitoksen johtaja Insinööriprikaatikenraali Juha-Matti Ylitalo, Puolustusvoimien logistiikkalaitoksen apulaisjohtaja Kenraalimajuri Mika Kalliomaa, Sotilasedustaja EU:ssa ja NATO:ssa Prikaatikenraali Markku Viitasaari, Kansallisen puolustuksen yksikön johtaja, PLM Prikaatikenraali Jarkko Karsikas, Esikuntapäällikkö, NATO:n johtamis- ja tietojärjestelmäporras Prikaatikenraali Mikael Salo, Koulutuspäällikkö, Joint Force Command, Norfolk Prikaatikenraali Matti Honko, Apulaiskomentaja, Yhdysvaltain armeijan 10. vuoristodivisioona Maavoimat Kenraaliluutnantti Pasi Välimäki, Maavoimien komentaja Kenraalimajuri Jukka Jokinen, Maavoimien esikuntapäällikkö Prikaatikenraali Ari Laaksonen, Maavoimien operaatiopäällikkö Prikaatikenraali Tomi Pekurinen, Karjalan prikaatin komentaja Prikaatikenraali Niko Hölttä, Kainuun prikaatin komentaja Merivoimat Kontra-amiraali Tuomas Tiilikainen, Merivoimien komentaja Lippueamiraali Janne Huusko, Merivoimien esikuntapäällikkö Ilmavoimat Kenraalimajuri Timo Herranen, Ilmavoimien komentaja Prikaatikenraali Aki Puustinen, Ilmavoimien esikuntapäällikkö Lähteet Palokangas, Marko ym. (toim.): Suomen Puolustusvoimien joukko-osastoperinteet. (Sotamuseon julkaisuja 1/2008) Helsinki: Sotamuseo, 2008. ISBN 978-951-25-1885-2 Viitteet Aiheesta muualla Pääesikunta puolustusvoimien verkkosivuilla